Na podlagi 218., 226., 227. in 228. člena Zakona o urejanju prostora (ZUreP-2) (Uradni list RS, št. 61/17), 21., 24., 25. in 27. člena Uredbe o programu opremljanja stavbnih zemljišč in odloku o podlagah za odmero komunalnega prispevka za obstoječo komunalno opremo ter o izračunu in odmeri komunalnega prispevka (Uradni list RS, št. 20/19 in 30/19 – popr.in 34/19 - v nadaljevanju: uredba), 4. člena Pravilnika o podlagah za odmero komunalnega prispevka za obstoječo komunalno opremo na osnovi povprečnih stroškov opremljanja stavbnih zemljišč s posameznimi vrstami komunalne opreme (Uradni list RS št. 66/18 - v nadaljevanju: pravilnik) in 19. člena Statuta Občine Ravne na Koroškem (Uradno glasilo slovenskih občin št. 16/2016) je Občinski svet občine Ravne na Koroškem na seji dne\_\_\_\_\_ sprejel

**ODLOK**

**o podlagah za odmero komunalnega prispevka za obstoječo komunalno opremo na območju Občine Ravne na Koroškem**

I. UVODNE DOLOČBE

1. člen

(vsebina odloka)

(1) S tem odlokom se sprejmejo podlage za odmero komunalnega prispevka za obstoječo komunalno opremo na območju celotne Občine Ravne na Koroškem.

(2) Ta odlok določa naslednje podlage za odmero komunalnega prispevka za obstoječo komunalno opremo:

* preračun stroškov obstoječe komunalne opreme na enoto mere,
* merila za odmero komunalnega prispevka za obstoječo komunalno opremo.

(3) Merila za odmero komunalnega prispevka za obstoječo komunalno opremo iz prejšnjega odstavka, določena s tem odlokom so:

* razmerje med deležem gradbene parcele stavbe (Dpo) in deležem površine objekta (Dto),
* faktor namembnosti objekta (Fn),
* računski faktor površine (Fp) in
* prispevna stopnja zavezanca (psz).

(4) Ta odlok določa tudi oprostitve plačila komunalnega prispevka in upoštevanje preteklih vlaganj.

2. člen

(obstoječa komunalna oprema)

Komunalni prispevek za obstoječo komunalno opremo na območju Občine Ravne na Koroškem se odmerja za naslednjo komunalno opremo:

* cestno omrežje, za vse vrste objektov,
* vodovodno omrežje, za vse vrste objektov, v kolikor se nanj priključujejo,
* kanalizacijsko omrežje, za vse vrste objektov, v kolikor se nanj priključujejo,
* javne površine, za stanovanjske stavbe (CC-SI 11) in nestanovanjske stavbe (CC-SI 12) razen za industrijske in skladiščne stavbe (CC-SI 125) in druge nestanovanjske stavbe (CC-SI 127).

3. člen

(pomen izrazov)

Izrazi, uporabljeni v tem odloku, pomenijo enako kot v predpisu o urejanju prostora in v uredbi, ki določa podrobnejšo vsebino odloka o podlagah za odmero komunalnega prispevka za obstoječo komunalno opremo ter odmero in izračun komunalnega prispevka.

II. PODLAGE ZA ODMERO KOMUNALNEGA PRISPEVKA ZA OBSTOJEČO KOMUNALNO OPREMO

4. člen

(preračun stroškov obstoječe komunalne opreme na enoto mere)

Stroški obstoječe komunalne opreme po posameznih vrstah, preračunani na enoto mere, to je na m2 gradbene parcele (Cpo) in na m2 bruto tlorisne površine objekta (Cto), so povzeti iz določb Pravilnika o podlagah za odmero komunalnega prispevka za obstoječo komunalno opremo na osnovi povprečnih stroškov opremljanja stavbnih zemljišč s posameznimi vrstami komunalne opreme (Uradni list RS, št. 66/2018), s katerim so opredeljeni povprečni stroški opremljanja stavbnih zemljišč s posameznimi vrstami komunalne opreme na enoto mere in znašajo:

|  |  |  |
| --- | --- | --- |
| **Obstoječa komunalna oprema** | **Cpo (EUR/m2)** | **Cto (EUR/m2)** |
| Cestno omrežje | 17,50 | 48,00 |
| Vodovodno omrežje | 6,50 | 17,00 |
| Kanalizacijsko omrežje | 5,40 | 11,00 |
| Javne površine | 0,70 | 2,00 |

5. člen

(razmerje med deležem gradbene parcele stavbe (Dpo) in deležem površine objekta (Dto))

Razmerje med deležem gradbene parcele stavbe (Dpo) in deležem površine objekta (Dto), ki se upošteva pri izračunu komunalnega prispevka za obstoječo komunalno opremo, znaša:

* delež gradbene parcele stavbe (Dpo), znaša 0,35;
* delež površine objekta (Dto), znaša 0,65.

6. člen

(faktor namembnosti objekta (Fn))

Za določitev namembnosti objekta se upošteva predpis, s katerim je določena klasifikacija vrst objektov CC-SI glede na namen uporabe objektov.

Namembnost objekta se upošteva z uporabo faktorjev namembnosti objekta Fn, ki jih določa ta odlok in so za posamezne objekte naslednji:

CC-SI 1 Stavbe – 11 Stanovanjske stavbe:

* 111 Enostanovanjske stavbe 0,8
* 112 Večstanovanjske stavbe 1,2
* 113 Stanovanjske stavbe za posebne družbene skupine 1,0

CC-SI 1 Stavbe - 12 Nestanovanjske stavbe

* 121 Gostinske stavbe 1,1
* 122 Poslovne in upravne stavbe 1,2
* 123 Trgovske stavbe in stavbe za storitvene dejavnosti 1,3
* 124 Stavbe za promet in stavbe za izvajanje komunikacij 1,0
* 125 Industrijske in skladiščne stavbe 1,0
* 126 Stavbe splošnega družbenega pomena 1,0
* 127 Druge nestanovanjske stavbe 0,5

CC-SI 2 Gradbeni inženirski objekti 0,3

CC-SI 3 Drugi gradbeni posegi 0,1

7. člen

(računski faktor površine (Fp))

(1) Če se komunalni prispevek odmerja zaradi gradnje objekta oz. zaradi objekta, za katerega je potrebno gradbeno dovoljenje, se podatki o površini parcele povzamejo iz dokumentacije za pridobitev gradbenega dovoljenja po predpisih, ki urejajo graditev.

(2) Če gradbena parcela v dokumentaciji iz prejšnjega odstavka ni določena oz. ni prikazana, se za površino gradbene parcele upošteva površina, kot je opredeljena v ustreznem prostorskem izvedbenem aktu.

(3) Če gradbene parcele ni mogoče določiti na način iz prvega ali drugega odstavka tega člena ali na drug način, ki ga določajo predpisi o graditvi objektov, se za izračun komunalnega prispevka namesto površine gradbene parcele upošteva površina, ki se določi kot zmnožek površine zemljišča pod stavbo (fundusa) in računskega faktorja površine Fp, ki znaša za vse vrste objektov 2,5.

8. člen

(prispevna stopnja zavezanca (psz))

Prispevna stopnja zavezanca (psz) za posamezno vrsto obstoječe komunalne opreme, znaša:

|  |  |
| --- | --- |
| **Obstoječa komunalna oprema** | **psz (%)** |
| Cestno omrežje | 30 |
| Vodovodno omrežje | 50 |
| Kanalizacijsko omrežje | 60 |
| Javne površine  | 10 |

III. OPROSTITVE PLAČILA KOMUNALNEGA PRISPEVKA

9. člen

Komunalni prispevek za obstoječo komunalno opremo se ne plača:

* za gradnjo gospodarske javne infrastrukture, ki za svoje delovanje ne potrebuje komunalne opreme oziroma, ki nima samostojnih priključkov na komunalno opremo,
* za gradnjo enostavnih objektov,
* za gradnjo nezahtevnih objektov, ki nimajo samostojnih priključkov na komunalno opremo in se gradijo kot pomožni objekti ter tako dopolnjujejo funkcijo osnovnega objekta,
* v primeru nadomestitve objektov zaradi naravne nesreče, v obsegu nadomeščenega objekta, pri čemer je lahko lokacija nadomeščenega objekta v primeru, ko nadomestitev na obstoječem stavbnem zemljišču oziroma gradbeni parceli ni možna, tudi na drugi, nadomestni lokaciji.

10.  člen

Plačilo komunalnega prispevka za obstoječo komunalno opremo se oprosti:

* za gradnjo neprofitnih stanovanj in gradnjo posameznih vrst stavb, ki so v javnem interesu in katerih investitor je Občina ali država in so namenjene za izobraževanje, znanstveno-raziskovalno delo in zdravstvo, muzeje, knjižnice, gasilske domove, opravljanje obredov in šport po predpisih o uvedbi in uporabi enotne klasifikacije vrst objektov v višini 100 %.

IV. PRETEKLA VLAGANJA

11. člen

(upoštevanje preteklih vlaganj)

(1) Pri odmeri komunalnega prispevka za obstoječo komunalno opremo se na podlagi vloge zavezanca za plačilo komunalnega prispevka upoštevajo pretekla vlaganja v obstoječo komunalno opremo v primeru:

* da se komunalni prispevek odmerja zavezancu za obstoječo komunalno opremo zaradi spremembe zmogljivosti ali namembnosti objekta. Izračuna se tako, da se izračunata višina komunalnega prispevka za obstoječo komunalno opremo po spremembi zmogljivosti ali namembnosti objekta in pred spremembo zmogljivosti ali namembnosti objekta. Zavezancu se odmeri komunalni prispevek, ki predstavlja pozitivno razliko med komunalnim prispevkom po spremembi in pred spremembo zmogljivosti ali namembnosti objekta. Če je razlika negativna, se z odmerno odločbo ugotovi, da je komunalni prispevek za obstoječo komunalno opremo že poravnan,
* vlaganj zavezanca v izgradnjo posamezne vrste obstoječe komunalne opreme bodisi v obliki finančnih ali drugih sredstev.

(2) Zavezanec za plačilo komunalnega prispevka je v primeru uveljavljanja preteklih vlaganj iz prejšnjega odstavka pristojnemu občinskemu organu dolžan predložiti vsa zahtevana dokazila. Pri uveljavljanju preteklih vlaganj zaradi odstranitve objekta je zavezanec dolžan predložiti podatke o odstranjenem objektu.

(3) O upoštevanju predloženih dokazil iz prejšnjega odstavka odloči pristojni občinski organ.

V. PREHODNE IN KONČNE DOLOČBE

12. člen

(dokončanje postopkov)

Postopki odmere komunalnega prispevka, začeti pred uveljavitvijo tega odloka, se končajo v skladu s predpisi, ki so veljali pred njegovo uveljavitvijo.

13. člen

(prenehanje veljavnosti)

Z dnem uveljavitve tega odloka preneha veljati Odlok o programu opremljanja in merilih za odmero komunalnega prispevka za območje Občine Ravne na Koroškem (Uradno glasilo slovenskih občin, št. 20/2013).

14. člen

(začetek veljavnosti)

Ta odlok začne veljati 15. dan po objavi v Uradnem glasilu slovenskih občin.

Številka: 354-0041/2020
Datum: 12.10.2020

ŽUPAN

Občine Ravne na Koroškem

dr. Tomaž ROŽEN